漢離宮四時詞
作者：趙汝鐩
朝代：宋

paragraphs: 東風飄花誰共惜，暑雨馥蓮不忺摘。
琱欄倚露月千里，銅鋪鎖寒雪一尺。
終年漢漏滴四時，屈指三百六十日。
遠山蹙斷懶塗抹，怕開妝鏡鸞舞隻。
怨淚闌干落離宮，纖玉彈珠香風濕。
夢回想像巫山雲，簷鵲似傳天上音。
便教粉黛近君側，未卜膠漆投君心。
豈不聞東宮婕妤作歌悲團扇，又不聞長門阿嬌買賦捐黄金。